钦定古今图书集成/明伦汇编/官常典/第394卷 > 马得臣
## 钦定古今图书集成/明伦汇编/官常典/第394卷 > 马得臣

按《辽史》本传：“得臣，南京人。好学博古，善属文，尤长于
诗。保宁间，累迁政事舍人、翰林学士。常豫朝议，以正
直称。乾亨初，宋师屡犯边，命为南京副留守，复拜翰
林学士承旨。圣宗即位，皇太后称制，兼侍读学士。上
阅唐高祖、太宗、元宗三纪，得臣乃录其行事可法者
进之。及扈从伐宋，进言降不可杀，亡不可追，二三其
德者别议。”诏从之。俄兼谏议大夫、知宣徽院事。时上
击鞫无度，上书谏曰：“臣窃观房元龄、杜如晦，隋季书
生，向不遇太宗，安能为一代名相？臣虽不才，陛下在
东宫，幸列侍从，今又得侍圣读，未有裨补圣明。陛下
尝问臣以贞观、开元之事，臣请略陈之。臣闻唐太宗
侍太上皇宴罢，则挽辇至内殿，元宗与兄弟欢饮，尽
家人礼。陛下嗣祖考之祚，躬侍太后，可谓至孝。臣更
望定省之馀，睦六亲，加爱敬，则陛下亲亲之道，比隆
二帝矣。臣又闻二帝耽玩经史，数引公卿讲学，至于
日昃。故当时天下翕然向风，以隆文治。今陛下游心
典籍，分解章句，臣愿研究经理，深造而笃行之，二帝
之治，不难致矣。”臣又“闻太宗射豕，唐俭谏之；元宗臂
鹰，韩休言之，二帝莫不乐从。今陛下以球马为乐，愚
臣思之，有不宜者三，故不避斧钺言之。”窃以君臣同
戏，不免分争，君得臣愧，彼负此喜，一不宜。跃马挥杖，
纵横驰骛，不顾上下之分，争先取胜，失人臣礼；二不
宜。轻万乘之尊，图一时之乐。万一有衔勒之失，其如
社稷“太后何？三不宜。傥陛下不以臣言为迂，少赐省
览，天下之福，群臣之愿也。”书奏，帝嘉叹良久。未几卒。
赠太子太保，诏有司给葬。